6.9.2022
FI
Euroopan unionin virallinen lehti
C 342/21 Tiistai 15. helmikuuta 2022
33. kehottaa jäsenvaltioita jatkamaan verohallintojen uudistamista, nopeuttamaan digitalisaatiota ja ottamaan käyttöön strategisia toimintatapoja, joilla autetaan pk-yrityksiä noudattamaan verosäännöksiä, sekä selvittämään mahdollisuuksia taakan keventämiseen; kehottaa jäsenvaltioita toteuttamaan järkeviä ja vankkoja verojärjestelmien monimutkaisuutta koskevia uudistuksia, jotta voidaan vähentää byrokratiaa, hallinnollista taakkaa ja säännösten noudattamisen kustannuksia; muistuttaa, että eurooppalainen yhteistyö tässä asiassa ja parhaiden käytäntöjen vaihto veroviranomaisten välillä tuottavat suurta lisäarvoa; 34. kehottaa jäsenvaltioita hyödyntämään paremmin EU:n Fiscalis-ohjelmaa veroviranomaisten välisen yhteistyön parantamiseksi niiden uudistuspyrkimyksissä; kehottaa komissiota tässä yhteydessä perustamaan verovirkailijoille tarkoitetun Erasmus-vaihto-ohjelman parhaiden käytäntöjen edistämiseksi; 35. pyytää komissiota seuraamaan uusia kansallisia verouudistuksia tai covid-19-pandemian seurauksena talouden tukemiseksi toteutettuja toimenpiteitä, erityisesti niitä toimenpiteitä, jotka eivät ole tilapäisiä; kehottaa jäsenvaltioita uudistamaan verojärjestelmiä ja hyödyntämään tässä talouden elpymisen tueksi perustettujen eurooppalaisten välineiden mahdollisuuksia; korostaa, että tällaisissa uudistuksissa on noudatettava EU:n finanssipoliittista kehystä; muistuttaa, että uudistukset olisi toteutettava kunnioittaen kaikilta osin kansallista toimivaltaa veroasioissa, mutta korostaa, että jäsenvaltioiden välinen vahva koordinointi toisi merkittävää lisäarvoa; 36. kannattaa veronmaksajien ja varsinkin yksityishenkilöiden oikeuksien, erityisesti yksityisyyden ja tietosuojan, kunnioittamista koskevia korkeatasoisia vaatimuksia verotusta koskevissa poliittisissa ja lainsäädännöllisissä prosesseissa; 37. toteaa, että useimmissa jäsenvaltioiden kansallisissa hankintamenettelyissä käytetään alinta hintaa julkisten hankintasopimusten ainoana tekoperusteena; muistuttaa neuvoston komissiolle esittämästä kehotuksesta miettiä tapoja torjua vääristäviä vaikutuksia, jotka johtuvat siitä, että tarjouskilpailuun osallistuu tarjoajia, joilla on toimintaa EU:n luetteloon veroasioissa yhteistyöhaluttomista lainkäyttöalueista sisältyvillä lainkäyttöalueilla; kehottaa komissiota tarkastelemaan tältä osin uudelleen sen julkisia hankintoja koskevaa strategiaa; EU:n verotulostaulu 38. panee merkille komissiossa parhaillaan tehtävän EU:n verotulostaulua koskevan työn; suosittaa, että käytetään taloudellisia indikaattoreita, joiden avulla voidaan tunnistaa sisämarkkinoiden vääristymät, kuten suorien ulkomaisten sijoitusten, rojaltien ja korkomaksujen määriä; korostaa, että tällaisen tulostaulun on edistettävä haitallisen verokilpailun torjuntaa; kehottaa komissiota ottamaan asianmukaisesti huomioon veron välttelyä helpottavien kansallisten veropoli­ tiikkojen aiheuttamat huomattavat julkisten verotulojen menetykset; katsoo, että verotulostaulu on rakennettava välineeksi, jolla autetaan jäsenvaltioita toteuttamaan järkeviä ja vankkoja uudistuksia veroasioissa; varoittaa käyttämästä tulostaulua tiettyjen jäsenvaltioiden nolaamiseen mutta katsoo, että sen avulla voidaan virittää keskustelua tarvittavista uudistuksista; kannustaa vahvaan yhteistyöhön nykyisten eurooppalaisten foorumien kanssa tulostaulun laatimisessa; katsoo, että tästä uudesta välineestä voisi olla hyötyä eurooppalaisen ohjausjakson ja erityisesti maakohtaisten suositusten kannalta; o o
o
39. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.